Folketing
2010-09-07

Det er nye tider efter krisen. Danmark er en åben økonomi med en høj grad af samhandel med omverdenen. Den internationale finanskrise har gjort, at vores samhandelspartnere ude i verden ikke har haft de samme muligheder for at købe vores varer som før. Udenlandske investeringer har ikke i samme omfang været mulige at gennemføre i Danmark, ligesom den private efterspørgsel i Danmark ikke har haft samme omfang som tidligere. Det har alt sammen betydet, at landets indtægter har svigtet for en tid. Jeg tror i bund og grund, at danskerne er et snusfornuftigt folk. De ved inderst inde godt, at når familien Jensens indtægter svigter, kan man ikke bare blive ved med at optage nye lån og fortsætte med at øge sit privatforbrug. Det kan gå for en tid, men på et tidspunkt siger kreditorerne stop. Risikoen ved at låne familien Jensen flere penge vil være større, når indtægter og udgifter ikke hænger sammen. Med en større risiko vil kreditorerne naturligvis også kræve en højere rente for lånene.